แม่คูซีน ร้านอาหารบรรยากาศดี ที่เพิ่งเปิดได้ไม่นาน แต่ก็ได้รับการแนะนำจากเพจกิน เที่ยว หลายเพจล่ะ ไอ้เราก็อยู่ไม่ไกล ขับรถผ่านป้ายก็เกือบทุกวัน ยังหาโอกาสเข้าไปไม่ได้สักที บวกความขี้เกียจเป็นทุนเดิมเลยผลัดแล้วผลัดเล่า ได้เวลาช่วงสงกรานต์ที่ไม่ได้ไปไหน แถมถนนก็โล่ง สบายอย่างไม่เคยรู้สึกมาก่อน ???????? มาลองทานสักหน่อยละกัน

[การเดินทาง]
ร้านจะอยู่โซนทะเลบางปูเช่นเดียวกับอีกหลายๆร้าน เพียงแต่ร้านนี้จะอยู่ในซอยโดดๆ เดี่ยวๆกว่าร้านอื่นอยู่ คือในซอยเทศบาลบางปู 88 จุดสังเกตถ้าผ่านเมืองโบราณแล้วเตรียมชิดขวาเพื่อกลับรถได้เลย หลังจากกลับรถแล้วเข้าซอยซ้ายมือซอยแรก หน้าซอยรู้สึกจะเป็นร้านจักรยาน bike 88 อะไรนี่ล่ะ ร้านจะอยู่สุดซอยติดทะเล(โคลน)เลย ร้านนี้ถ้าไม่มีรถมาเองออกจะลำบากสักหน่อยนะ เพราะเข้าไปลึก แถมไม่ใช่แหล่งชุมชนพอที่จะเรียกหารถได้ง่ายๆ ซะด้วยสิ

ส่วนที่จอดรถนี่เป็นอีกเรื่องที่อาจจะต้องคิดดีๆ ถ้าเกิดลูกค้าติดแล้วมาทานกันเยอะๆนี่ หาที่จอดไม่ได้เลย เพราะร้านเองมีที่จอดได้ประมาณไม่เกิน 10 คัน

[บรรยากาศ] 
ของเค้าเคลมว่า ร้านเขาบรรยากาศดีสุดละในย่านนี้ จริงหรือเปล่าไม่รู้ แต่เท่าที่สัมผัส ลมเย็นดีอยู่นะ วิวพอใช้ได้ เสียดายที่ทะเลเป็นโคลนเยอะสักหน่อย ไม่ฟินเท่าไหร่ ส่วนตัวร้านก็เป็นร้าน open air โ่ล่งๆรับลม แต่งร้านแบบเรโทร เก๋ๆไปอีกแบบ แถมมีจักรยานให้ยืมปั่นเล่นบนทางริมเขื่อนด้วย ถ้ามาช่วงแดดร่มๆคงซึมซับบรรยากาศกว่านี้ล่ะ แต่มีที่จะทำเสียอารมณ์ก็ตรงแมลงวันนี่แหละ มาจากไหนกันนักก็ไม่รู้แฮะ

[บริการ]
พนักงานที่นี่ดูกระตือรือร้น มีความตั้งใจที่จะบริการดีอยู่นะ คอยสังเกตสังกาลูกค้าเรื่อยๆ แต่ส่วนนึงอาจเพราะร้านไม่ใหญ่มาก เลยดูแลง่ายด้วยมั้ง แต่ก็ขอชื่นชมล่ะกัน และที่ดีอีกอย่างคืออาหารได้ค่อนข้างเร็วทีเดียวล่ะ สั่งไปน่าจะไม่เกิน 10-15 นาที มาพร้อมทานแล้ว

[ราคา] 
อาหารแต่ละรายการ พอดูเมนูแล้วก็ต้องพลิกหลายๆรอบอยู่ เพราะราคาเรียกว่าค่อนไปทางสูงกว่าร้านระดับเดียวกันในย่านเดียวกัน ยิ่งถ้าดูเทียบปริมาณแล้วจะเห็นชัด คือถ้าราคาลงกว่านี้หน่อย จะน่าสนใจขึ้นล่ะ

[รสชาติ]
รายการอาหารที่นี่จะเป็นอาหารไทยและทะเล ซึ่งจากที่ได้ทานแล้ว โดยรวมๆรสชาติถือว่าใช้ได้ อาหารแต่ละจานมีรสมีชาติ มีความเข้มข้น พอให้เชื่อได้ว่า ขุ่นแม่ แน่พอตัวล่ะ ???? โดยเฉพาะถ้าเทียบกับอีกหลายๆร้านย่านเดียวกันด้วย ก็พอเป็นตัวเลือกได้อยู่ สำหรับรายการที่ทาน

@ กะหล่ำปลีผัดน้ำปลา 90 บาท ผัดมาหอมน้ำปลาดีชะมัด กะหล่ำกรอบแบบที่ชอบ ออกเค็มนิดๆ หอมๆ ทานได้เพลินๆเลย ????????????????

@ ส้มตำปูม้า 90 บาท เส้นมะละกอมาแบบเส้นแก้ว ใส กรอบ รสชาติจัดจ้านพอสมควร ปูม้าสดจริง แต่เนื้อน้อยไปหน่อย แถมปูก็น้อยด้วย สำหรับราคานี้นะ ????????????

@ ปลาทูแดดเดียวทอด 150 บาท ทอดมากรอบดี ทานคู่กับน้ำราดน้ำยำ ก็โอเคนะ ติดตรงก้างนี่แหละเยอะไปหน่อย ตำคอ ????????????

@ ข้าวผัดกุ้ง 140 บาท เป็นจานกลาง แต่ปริมาณน้อยจนน่าตกใจ ในกล่องนี่อารมณ์ประมาณใส่จานได้จานกับอีกเกือบครึ่งเอง เด็กทาน 2 คนก็เกือบไม่พอแล้ว แถมกุ้งมีแค่ 4 ตัว รสชาติข้าวผัดมาจืดไปหน่อย ข้าวสุกทั่วพอได้ แต่รวมๆไม่คุ้ม ????????

@ ต้มยำรวมมิตรทะเล 250 บาท เครื่องทะเลให้มาพอสมควร รสชาติเข้มข้นดีทีเดียว นั่งซดน้ำร้อนๆเพลินๆได้ แต่ก็อีกล่ะ ราคาสูงไปนะ ????????????

@ espresso เย็น 60 บาท สั่งมาตบท้ายมื้ออาหาร รสชาติออกจะแปร่งๆสักหน่อยคือมีรสประมาณไวน์ปนออกมาด้วย ถ้าเป็นกาแฟร้อน รสยังงี้คงได้ แต่พอเป็นเย็นแล้วมันเลยปนๆกันแปลกๆ ????????????

[สรุป]
โดยรวมๆแล้ว จากการได้ลองทานร้านนี้มีทั้งข้อดีและข้อเสียอยู่ 

ข้อดี
# รสชาติค่อนข้างดีทีเดียว
# บริการดี ดูแลทั่วถึง
# บรรยากาศดีพอสมควร
# มีจักรยานให้ปั่นเล่นด้วย
ข้อเสีย
# การเดินทางไม่สะดวกเท่าไหร่ ขนาดอยู่แถวนี้ยังต้องสารภาพว่าเคยเข้ามาซอยนี้นี่ครั้งแรกเลย ????????
# ที่จอดรถน้อยไปนิด
# ราคาอาหารค่อนข้างสูงกว่าร้านใกล้เคียง
# แมลงวัน ช่วงหน้าร้อนนี่กำลังออกเลย

แต่ก็ถือว่ามาเป็นร้านทางเลือกอีกหนึ่งร้านให้กับนักทาน นักเที่ยว ที่เน้นแบบวันเดียวเที่ยวได้ใกล้ๆ ได้แวะชมบรรยากาศ รับลมทะเล แบบสบายๆ สไตล์คุณแม่กัน แถมตอนนี้มีแจกบัตรลด 10% สำหรับมาใช้ในครั้งต่อไปด้วย ก็น่าจะพอคุ้มค่าได้อยู่